Un tânăr de 29 de ani condamnat la un an de închisoare a uitat probabil că este dat în urmărire și a ajuns în arestul Poliției după ce s-a dus de bună voie să-și scoată cazierul, vineri dimineață, la Poliția din Băicoi, scrie observatorulph.ro.

Tânărul care a ajuns în arestul poliției este domiciliat în orașul Sînnicolaul Mare, județul Timiș, potrivit IPJ Prahova.

Agentul de poliție de la serviciul de eliberare al cazierului judiciar a verificat datele tânărului în aplicațiile Poliției Române și a constat faptul că acesta este urmărit.

Pe numele său era emis un mandat de executare a unei pedepse de un an de închisoare pentru infracțiunea de conducere pe drumurile publice a unui autovehicul fără permis de conducere. Acesta a fost reținut imediat, în aceeași zi fiind încercerat în penitenciarul Mărgineni.